Opland was die skuilnaam van die politieke spotprentkunstenaar Robert (Rob) Wout (18 Julie 1928 – 19 Julie 2001). Hy was onder andere werksaam vir de Volkskrant en de Groen Amsterdammer. Sy bekendste spotprent, 'kernwapens die wêreld uit', verkry ook buite Nederland bekendheid. Rob Wout word op 18 Julie 1928 in Amsterdam gebore. Hy kom uit 'n Herstelde Evangelies Lutherse gesin. Tydens sy jeug is hy reeds aktief as tekenaar, onder andere vir die skoolkoerant. Na die HBS begin hy politiek aan die Universiteit van Amsterdam studeer. Hy begin in 1947 vir de Groen Amsterdammer werk. Ten einde sy studie te befonds soek hy naarstiglik na meer opdragte, en kry werk by die Parool en Vrye Nederland. Nadat hy sy studie gestaak het gaan werk hy voltyds as spotprenttekenaar. Hy neem die pseudoniem "Opland" aan, wat 'n samevoeging is van die vanne van twee van sy skoolvriende. In 1948 word hy aangestel by die de Volkskrant. Dié koerant bevind hom in dié tyd nog aan "die regterkant van die Nederlandse politieke spektrum" en Opland spreek twyfel uit of hy in die eerste instansie wel daar sou inpas.